सिरहा फागुन २८ - सिरहाको नहरा रिगौल २ मा शनिबार राति भएको आगलागीमा १० परिवारको ३० घर जलेर नष्ट भएको छ। स्थानीय रामकृपाल यादवको गाई गोठमा लामखुटे भगाउन बालेको घुरबाट सल्केको आगो आसपासका ३० घर जलाएको हो।
आगलागीबाट करिब १ करोड बराबरको धनमाल क्षति भएको प्रहरीले प्रारम्भिक अनुमान गरेको छ। सिरहा प्रहरीका अनुसार, १० परिवारको ३० घर जलेर ध्वस्तै भएको छ भने अन्य ३० घरमा आंशिक क्षति पुगेको छ। राति ९ बजे लागेको आगो लहान नगरपालीकाबाट आएको बारुण यन्त्रण, स्थानीय र सुरक्षाकर्मीको सयुक्त सक्रियतामा अबेर राति नियन्त्रणमा आएको थियो।
आगलागीमा घरवारबिहीन १० परिवारलाई अस्थायी बसोबास र आगलागी पीडितलाई क्षतिपूर्ति वितरणका लागि जिल्ला दैबी प्रकोप उद्धार समिति घटनास्थल जाने तयारी भैरहेको प्रमुख जिल्ला अधिकारी ध्रुब प्रसाद ढकालले बताए।